
Parlamentul  României

Camera  Deputaţilor
Comisia pentru Sănătate şi Familie
                   Nr. 28/ 65 / 10  martie  2004

BIROULUI PERMANENT

AL

CAMEREI DEPUTAŢILOR,
Vă înaintăm, alăturat, raportul asupra propunerii legislative pentru organizarea şi exercitarea profesiei de tehnician din medicina modernă şi complementară ( PL nr.681/2003 ) trimis comisiei  pentru examinare,  în fond,  în procedură obişnuită, cu adresa nr.681  din 2 decembrie 2003 .


La întocmirea raportului, comisia a avut în vedere avizul Comisiei pentru învăţământ, ştiinţă, tineret şi sport , precum şi punctul de vedere al Ministerului Sănătăţii nr.OB  756 din 28.01.2004.


În raport de obiectul şi conţinutul său, propunerea legislativă face parte din categoria legilor ordinare, în conformitate cu prevederile articolului 76 alineatul (2) din Constituţia României, republicată.

                     PREŞEDINTE,                                           SECRETAR,

DEP.ACAD.PROF.DR.MIRCEA IFRIM          DEP.FARM.ION BURNEI

Parlamentul  României

Camera  Deputaţilor
Comisia pentru Sănătate şi Familie
                   Nr. 28/ 65 / 10  martie 2004 

R A P O R T

asupra propunerii legislative pentru organizarea şi exercitarea profesiei de tehnician din medicina modernă şi complementară

1. Cu adresa nr.681  din 2 decembrie 2003, Comisia pentru sănătate şi familie a fost sesizată cu dezbaterea şi avizarea în fond, în procedură obişnuită, a propunerii legislative pentru organizarea şi exercitarea profesiei de tehnician din medicina modernă şi complementară.
La întocmirea raportului, comisia a avut în vedere avizul Comisiei pentru învăţământ, ştiinţă, tineret şi sport , precum şi punctul de vedere al Ministerului Sănătăţii nr.OB  756 din 28.01.2004..

Prezenta propunere legislativă cuprinde prevederi privind definirea profesiei de tehnician din medicina modernă şi complementară, precum şi autorizarea acesteia. De asemenea, propunerea legislativă reglementează drepturile şi obligaţiile tehnicianului din medicina modernă şi complementară. Un capitol aparte se referă la înfiinţarea, organizarea şi funcţionarea Colegiului Naţional al Tehnicienilor din Medicina Modernă şi Complementară. Un ultim aspect abordat de propunerea legislativă este cel referitor la incompatibilităţi şi sancţiuni .

Faţă de cele prezentate mai sus, comisia propune Plenului Camerei Deputaţilor spre dezbatere şi respingere propunerea legislativă.

2. Propunerea legislativă face parte din categoria legilor ordinare , potrivit prevederilor articolului 76 alineatul (2) din Constituţia României, republicată.

3. La lucrările comisiei a participat ca invitat domnul George Pavelescu, secretar de stat al  Ministerului Sănătăţii .

4. La lucrările comisiei din totalul de 16 membri, au fost prezenţi 15 deputaţi.

Raportul comisiei a fost adoptat în unanimitate.

În urma dezbaterii, Comisia pentru sănătate şi familie propune Plenului  Camerei Deputaţilor respingerea propunerii legislative pentru organizarea şi exercitarea profesiei de tehnician din medicina modernă şi complementară, din următoarele motive:

1. Propunerea legislativă reglementează aspecte care nu sunt susţinute de un cadru legal preexistent, respectiv de un act normativ care să definească şi să stabilească modul de organizare şi funcţionare a medicinii moderne şi complementare în România. În plus, medicina modernă şi complementară nu este cuprinsă în Nomenclatorul de specialităţi medicale şi farmacetuice, supraspecializări şi competenţe pentru reţeaua de asistenţă medicală, aprobat prin ordinul ministrului sănătăţii şi familiei nr.923/2001.

2. În propunerea  legislativă , tehnicianul din medicina modernă şi complementară este definit ca un profesionist posesor al unei diplome obţinute în urma unor studii de nivel şi durată neprecizate, care acţionează independent, la indicaţia pacientului, în absenţa unei opinii medicale privind necesitatea şi oportunitatea tratamentului solicitat. Aceste  prevederi se situează în contradicţie cu prevederile art.2  din Legea nr.74/1995, republicată, privind exercitarea profesiunii de medic, înfiinţarea, organizarea şi funcţionarea Colegiului Medicilor din România .

3. Din totalul de 22 de articole , 15 articole cuprind prevederi privind organizarea şi funcţionarea Colegiului Naţional al Tehnicienilor din Medicina Modernă şi Complementară, 4 articole reglementează drepturile şi obligaţiile acestora şi doar 2 articole se referă la exercitarea acestei profesii prin metode terapeutice complementare care nu sunt definite.

4. Referirea, din expunerea de motive a propunerii legislative, la prevederile art.2 din Legea drepturilor pacientului nr.46/2003 nu este adecvată deoarece prevederile propunerii legislative  nu demonstrează că prin alte feluri de terapii bolnavii beneficiază de îngrijiri medicale de cea mai înaltă calitate. În ceea ce priveşte referirea la prevederea art.35 alin.(2) din actul normativ sus menţionat precizăm că în textul acesteia este vorba de alt personal calificat care face parte din diferite unităţi medicale publice şi nepublice şi care, în consecinţă, nu acţionează independent.

Faţă de cele prezentate mai sus, comisia propune Plenului Camerei Deputaţilor respingerea propunerii legislative pentru organizarea şi exercitarea profesiei de tehnician din medicina modernă şi complementară.

                     PREŞEDINTE,                                           SECRETAR,

DEP.ACAD.PROF.DR.MIRCEA IFRIM          DEP.FARM.ION BURNEI

